Per Ørum Jørgensen (KF), 2006-05-03:
I Det Konservative Folkeparti tager vi nemlig også den her problemstilling meget, meget alvorligt, bl.a. netop det, som står i bemærkningerne, om internetsider, hvor man ser mobning blandt elever, chikane af lærere, dødstrusler, trusler om vold, seksuelle krænkelser med pædofile tendenser og tilbud om prostitution og mange, mange andre ting, som vi kun kan være enige om at tage afstand fra.
Når det så er sagt, må jeg desværre over for forslagsstillerne også rette en vis kritik mod de mange ting, som jeg synes det her beslutningsforslag mangler.
Jeg synes på linje med mange andre også, at det måske rejser flere spørgsmål, end det giver svar på, nemlig hvordan man konkret udmønter de her ting.
Der håber jeg så på, at man eventuelt kunne få svar på nogle af de spørgsmål, der ligger, når forslagsstillerne kommer på talerstolen lidt senere eller i forbindelse med udvalgsarbejdet.
Hvem skal kontrollere dem?
Jeg synes, der i det her ligger en administrativ byrde, som måske kan være ganske vanskelig at håndtere i praksis.
Jeg synes også, der er en problematik i forbindelse med de hjemmesider, som placerer sig på en udenlandsk server eventuelt med et dot-comdomænenavn i stedet for et dot-dk-domænenavn, og som formentlig ikke vil være omfattet af det her.
Jeg synes også, at det med internetsider af en vis størrelse er sådan en lidt konfus ting.
Så jeg synes, der er mange ting, som i hvert fald åbner nogle spørgsmål.
Jeg synes også, der er en væsentlig ting, som slet ikke har været en del af den her debat.
Det er netop det ansvar, som også forældrene har.
Jeg mener, det er vigtigt også at debattere principielt, hvor meget vi kan forhindre fra statens side, eller om det måske – det mener jeg – er forældrene, der i højere grad end i dag skal tage ansvar for, hvad deres børn og unge laver, når de bevæger sig rundt på nettet.
Jeg tror, at der mere end nogen sinde er behov for, at man får endnu mere fokus på den problemstilling, at der altså også ligger et forældreansvar her, så vi får filteret placeret oppe i hovedet på de unge mennesker frem for fysisk på nettet.
Det tror jeg faktisk er en væsentlig problemstilling, som vi skal have fat i.
Så er der også informationskampagner.
Det synes jeg også vi positivt skal arbejde videre med hvordan vi kan understøtte.
Det er Medierådet for Børn og Unge, det er Red Barnet, det er Det Kriminalpræventive Råd, som har kørt kampagner på det her område.
Med hensyn til en mærkningsordning er jeg for så vidt egentlig meget positiv og synes faktisk også godt, at det kunne være et initiativ, som vi kunne arbejde videre med.
Vi kunne eventuelt få branchen bragt sammen med Medierådet for Børn og Unge, Red Barnet og Det Kriminalpræventive Råd og ligesom få dem til i et samarbejde at skubbe til den udvikling.
Det kræver ikke lovgivning, men en opfordring, og vi ville faktisk fra konservativ side være meget positive over for at bidrage til sådan en opfordring, men jeg mener dog stadig, at det skal være en frivillig mærkningsordning.
Jeg tror, det kunne være ganske gavnligt.
Med hensyn til retstilstanden på internettet er det jo der, hvor det er ganske vanskeligt at sætte ind.
Det optimale må selvfølgelig være, at man får skabt en retstilstand på internettet, der så vidt muligt nogenlunde svarer til den retstilstand, som findes i det omkringliggende samfund, selv om det er vanskeligt.
Det er jo stadig væk sådan, at hvis pædofile agerer på nettet, så er det, de gør, ulovligt, og man skal så også have foranstaltninger til at imødekomme de ting og give dem den rette straf for det.
Med hensyn til spørgsmålet om at lukke hjemmesider ned mener jeg faktisk, at der er mulighed for i dag, hvis der er hjemmesider, som konsekvent overtræder reglerne i lovgivningen, at man så også kan lukke sådan en hjemmeside ned.
Det mener jeg må være en politimæssig opgave.
Så grundlæggende vil jeg sige: Jeg vil gerne kvittere for, at man har rejst den her problemstilling, men vi kan ikke støtte forslaget, som det ligger.
Der er simpelt hen for mange ting, som ikke konkret er beskrevet i det her beslutningsforslag.